
Ha Dobre tvojmu pánovi gazdovať; keby mne boli peňazí nanosili, tak 
Ab jemu, i ja by som bol takým gazdom, ak nie inakším. 


„Nuž, súsed, a ktože mu ich nanosil?“ 

„Kto mu nanosil? — Ten, kto mal. — Dobre sa poznal tvoj pán i s Janošíkom i 
s Gajdošíkom, i so všetkými, čo chodili v zelených košieľkach.“ 

„Teda že by mu zbojníci boli nanosili?“ 

„Ja už neviem, či boli zbojníci, či čo boli, len že poza bučky chodili.“ 

„Hm, i to je možné, za to ani raz nezaprisahám sa.“ 

Takto shovárali sa Ondrej, sluha Lipnického a Štrngeľ, jeho súsed. 

Štrngeľ mal v biednom vozíku dva mízerné koníky zapriahnuté, štverne 
motúzkami posväzované, kolesá neokované, rozkyvotané; bál by si sa na takom 
záprahu pustiť na hodinu cesty. Ale v Lipnického voze zapriahnuté boly konská, 
hladké ako lasice, silné ako Ivi; štverne pekne vymastené, remenné; kolesá 
okované; na voze nová košina. S tymi koňmi a na tom voze mohol by si sa pustiť 
kraj sveta. 

Kým si pri tom na ceste s ťarchou trochu oddýchli, bolo počuť vízgať dákysi 
voz. „To bude bezpochyby Rázvora; dočkáme ho,“ — povie Štrngel. 

„Pravdu máte, súsed, to je jeho spev! Lebo on len na výročité sviatky voz 
mastieva,“ prisvedčí Ondrej a ešte zďaleka zakričí na Rázvoru: „Hej, súsed, ten 
voz dákosi na lačno spieva: kedyže ste ho mastili?“ 

„Jaj, Ondriško, veď si ešte ani ty všetko nepreskočil“ — pozrel naň bokom 


dochodiaci Rázvora. — „Čože sa máš posmievať? Každý najlepšie vie, ako mu v 
hrnci vrie. A ja — veru nečaroval by som sa s tvojím pánom, čo som aký 
chudobný!“ 

„Ale ozaj?“ 


„Veru ozaj: — lebo si ja dušu nechcem zapredať.“ 

„Nuž a či si ju môj pán zapredal?“ 

„Že či vraj zapredal? Akože by si ju nebol zapredal; kdeže by bol nabral 
toľkého bohatstva? — Jaj, nedá sa teraz gazdovať z ničoho. A že mu otec nič 
nenechal, to dobre vieme.“ 

„Nuž kdeže teda to všetko nabral?“ 

„Kde vraj nabral? Veď to celá dedina vie, kde nabral! Vari moja stará mať len 
jeden raz videla zmoknuté kurá leteť mu do kochu? Nuž tam nabral, hľa! Zmok 
mu nanosil.“ 

Ondrej zavrtel hlavou. „Hm hm!“ vraví, „veru by som teda ani ja s ním 
nečaroval.“ 

„Nepleťteže, súsed, nepleťte?“ povie na to Štrngeľ. „Ktože by vám to veril? 


Ale tak je to: kto do školy nechodí, ten verí aj na zmoky a mátohy. Nelietal ten 
zmok kochom, čo Lipnickému peniaze nosil: ale chodil dvermi a nosil zelenú 
košieľku.“ 

„To ja neverím, čo mi dušu na dlaň vyložíte,“ zkríkne Rázvora, „lebo sú 
zbojníci vari blázni nosiť druhému peniaze? Prisahať sa vám nebudem: ale verte 
mi, že je Lipnický dosiaľ s čertom v porozumení.“ 

Takto dohadovali sa spolu: čo jeden povedal, to druhý nechcel uveriť: kremá 
Ondrej za možné držal i jedno i druhé, až došli do dediny. 

„Na večer sídeme sa u súseda Dobrôtku“ — povie Štrngeľ, — „ten ho 
najlepšie pozná, a uvidíte, že mám pravdu! Ondriško, príď aj ty, keď si obriadiš 
kone.“ 

„Dobre, teda uvidíme!“ — prisviedčali Rázvora aj Ondrej a dojdúc medzitým 
k domom, pozaťahúvali každý do svojho dvora. 

Sotva zmrklo, už súsedia boli u Dobrôtku: o chvíľku prišiel aj Ondrej. 

„Zuzka, rozsvieť!“ zavolal Dobrôtka na vnučku, „a vy, súsedia, posadajte si.“ 

Netrvalo to za otčenáš a na kozube blnkotaly suché bukové triesky. 

„Teraz si pozapalujme,“ povie domáci gazda. 

S pípkami posadali okolo stola: pod pecou priadly ženy a zase za druhým 
koncom stola Zuzka s druhými deťmi párala peria. 

„Súsed, vy však poznáte Lipnického!“ prerečie Rázvora a kotúče dymu pustí 
Z úst. 

„Pane Bože! Či ho vraj poznám? Veď som s jeho otcom chodil do školy a od 
tých čias znám celé bydlo i židlo Lipnického!“ 

„Ja hovorím, že z ničoho gazdovať nemožno, pokračoval Rázvora — „a 
Lipnickému vraj všetko zhorelo, čo mu otec zanechal.“ 

„A ja hovorím,“ pretrhol mu reč Štrngeľ, „že sú to pletky: Lipnického zelené 
košieľky postavily na nohy!“ 

„To ja neverím,“ zvolal Rázvora; už som vám povedal, že mu zmok nosí 


peniaze!“ 

Dobrôtka sa usmial a riekol: „Dobre, že ste ho pripomenuli: i tak som deťom 
sľúbil, že im budem rozprávať, ako Lipnický zbohatol. — Deti, či budete 
počúvať?“ 


„Budeme, budeme!“ zkríkla Zuzka a za ňou ostatné. 

„Teda počúvajte! — Ja Lipnického poznám od malička: jemu ani zmok, ani 
zbojníci nenanosili peňazí — on našiel poklad!“ 

Ondrej pokýval hlavou, že to veru najskôr tak bude a ostatní vyvalili oči. 

„Lipnický mohol byť asi v šiestom roku“ — začínal ďalej Dobrôtka, 
potiskujúc do fajky dohán, — „keď raz jeho otec, Pán Boh mu daj radosť večnú, 
dal ma ako súseda svojho povolať už večerom ku sebe. Nebe bolo jasné ako rybie 
oko, na kozube práve doháralo a oblokom zasvietil plný mesiac. Ako by som 
teraz hľadel naňho: bľadý ako stena ležal starý Lipnický na posteli, oči mal 
hlboko vpadnuté, dýchal strmo a krátko, vedel som, že nedotiahne ďaleko.“ 

„Či ste to vy, súsed?“ preriekol slabým hlasom, akonáhle pučul, že dvere 
vrzely. 


„Ja som to, súsedko. Akože sa máte?“ 

„Lepšie,“ povedá, „a o nedlho bude všetko dobre.“ — Tu ma chytil za ruku. — 
„Vy viete, súsed môj drahý,“ hovoril trasľavým hlasom, „čo som mal, keď som 
prišiel do vašej dediny: zdravé údy, chuť do práce a Boha nad sebou! Aj teraz 
veľa nemám: tento domček je všetko moje bohatstvo! Keby mi Pán Boh bol 
poprial dlhšieho života, možno, že by som bol zanechal i väčšiu pamiatku po 
sebe môjmu synovi: ale takto bude všetkému koniec. Tento dom teda a moje 
otcovské požehnanie nechávam môjmu synovi. — Poď sem, dieťa moje,“ zavolal 
na fikajúceho chlapca, rozduchujúceho medzitým zhasínajúci oheň, — „tento 
dom a moje otcovské požehnanie nechávam tebe — ostatné najdeš v tisovej 
truhličke.“ Tu ho pritisol k srdcu: „Ach, dieťa moje! pred rokom si mi utratilo 
matku, a teraz tratíš otca.“ — Viac hovoriť nemohol, hlas mu v hrdle zatislo — a 
o chvíľku bolo po ňom. 

Na kozube oheň utuchnul: mesiačik uchýlil sa za hustý oblak a v izbe stmilo 
sa docela. — Mňa prešiel mráz, srdce mi stislo, neviem či od laku, či od žiaľu: — 
prežehnal som sa svätým krížom a prežehnal som i mrtvolu; chlapca som chytil 
za ruku a odviedol preč. 

O chvíľku poschodili sa súsedia a v dome nebožkého bolo počuť nábožný 
spev, ozývajúci sa až do svitania. Na tretí deň pochovali sme mítveho a náš 
terajší súsed Lipnický ostal samotný na svete ako prst: krem Boha nad sebou 
nemal tu dolu nikoho. — Ale Pán Boh je dobrý, deti moje: stará sa On aj o 
siroty, a tak staral sa aj o Lipnického. Pán učiteľ práve vtedy potreboval 
mendíka a náš šesťročný chlapec bol rád, že dostal sa do školy. — Neraz on stál 
s hrnčekom pred našimi dvermi a vaša nebohá stará mať neraz mu ho naplnila. 

Pán učiteľ ho rád videl, lebo bol poslušný a učil sa dobre. Keď bolo treba 
niečo poslúžiť, to Lipnický najochotnejšie poslúžil, a keď mu za posluhu tu i tu 
dali groš, dva, neprejedol ho na lakôtkach, ako druhí mendíci, ale si dal pánu 
učiteľovi odložiť. V lete, keď stačil a v škole nebol potrebný, nezaháľal, ako 
druhí, ale išiel na strniská a sbieral klasy, ktoré každú sobotu vymlátil a 
niekomu odpredal. Vidíte, deti moje, takto sa trápil kedysi náš súsed Lipnický, 
ktorý teraz má veľký dom, šesť krásnych koní, osem tučných volov, tristo dojek 
a plné súseky zbožia.“ 

„Nuž ale akože zbohatnul?“ zvolal netrpelivý Rázvora. 

„A kdeže je ten poklad, čo našiel?“ skočil do reči Štrngeľ. 

„Len počkajte málo, hneď vám poviem,“ krotil ich vážne Dobrôtka a 
pokračoval: „Pán učiteľ, ktorý teraz staral sa o sirotu, ako vlastný otec, vzal do 
domu Lipnických želiara a z prenájmu toho i šatil chlapca i kupoval mu do školy 
potrebné veci. Ale ľudia vravia, že nešťastie nikdy nechodí samo, ale trebárs 
ešte aj desať kamarátov dovedie za sebou, — a tak povodilo sa aj našej sirote. 
Nebolo dosť na ztrate otca a matky: chudáčik, prišiel ešte aj o svoje dedictvo, o 
svoj dom.“ 

„Ach, chudák Lipnický!“ zkríkla Zuzka a s ňou ostatné deti. „Nuž akože sa to 
stalo?“ 

„Akože sa stalo, dievka moja? — stará Orša, ktorá pre svoju nedbanlivosť po 


pýtaní chodí a vtedy ako dievča slúžila v dome, zanedbala vymiesť koch, 
ačpráve jej to gazdiná bola prísne naložila. Veď vymetiem zajtra, myslela si, a z 
toho zajtra nechala robotu zase na druhé zajtra, a tak odkladala so dňa na deň, 
až nasbieralo sa v kochu mnoho sadzí. Raz práve z prvého sna, o ktorom vravia, 
že je najsladší, zobudí ma krik: „horí, ľudia, ratujte horí!“ Bežím k obloku ako 
bez seba a hľa — kdeže horelo? U môjho súseda. Najskorej pozobúdzam 
domácich, potom, bežím na dedinu, kričím volám: — ale celá dedina spala ako 
zakliata! Až kedy-nekedy, keď už celý dom stál v plameni, začnú sa po jednom 
sbehávať a hasiť. Vietor fúkal preč od nás a tak sme my, chvála Bohu, nezhoreli, 
ale neboráci súsedia naši, asi desiati za radom, našli ráno miesto domov už len 
hromady popola a rumov. Bolo tu plaču, bolo nariekania! Lipnický, chudák, 
zalamujúc rukami, chodil po zrúcaninách svojho posledného dedictva. Želiar 
jeho ľahko vyniesol svoj malý nábytok, a neztratil temer ničoho: ale Lipnickému 
neostaly iba holé popukané múry, popol a v popole staré pozohýňané klince a 
železivá. „Aspoň to, čo mi Pán Boh ešte zanechal, zachránim!“ pomyslel si 
chlapec a počal vyhrabúvať z popola staré železivo. 

I vyhrabuje, chudáčik, usilovne a sbiera. Tu i tu bolo počuť, ako zasipel 
vyhrabaný živý uheľ, keď horúce slzy z očú siroty naň padaly. Ale on si len 
sbieral, až nasbieral hodnú hfbku klincov. „Takto ti za to nikto nič nedá!“ 
pomyslel si a začal narovnávať skrívené klince na jednej tľapkavej skale, ktorá 
trčala z múru. Takto napráva a rovná, a čo vyrovná, to odkladá na hromádku. 
Ale jeden klinec bol prihrubý, tak, že o veľa ťažšie bolo treba biť naň, ako na 
druhé. I uderí naň, druhý i tretí raz, a hľa! Kameň, na ktorom klince vystieral, 
odvalí sa a oku zadiveného chlapca ukáže sa truhlička z červeného tisového 
dreva.“ 

„Ja som na to docela zabudol!“ vykríkne Rázvora. 

„Pravda je, veď mu otec na smrteľnej posteli povedal o nej!“ zvolá zase 
Štrngeľ. 

„Ach, ach, tak predsa ani zmok, ani zbojníci, ale poklad“ — pokrútil hlavou 
aj Ondrej. 

„Náš Lipnický truhličku vyňal, otvoril: — ale čo v nej bolo, to krem neho a 
Boha nevedel žiaden duch.“ 

„Oj, to veru mohol aj blázon vedeť,“ preriekol Rázvora posmešne. 

„Tak, tak,“ ozval sa Štrngeľ: „čože by mohlo byť? Dukáty — samučičké 
dukáty boly!“ 

„A to veru dukáty, samučičké dukáty!“ prisviedčal aj Ondrej. 

„Dom Lipnického zhorel: nikto nepostaral sa o jeho vystavenie, miestisko 
stálo pusté a v krátkom čase zarástlo bodliačím a žíhlavou. Ľudia si dlho šeptali 
o tisovej truhličke, o poklade: ale že Lipnický nechytal sa do stavania nového 
domu, začali o tom pochybovať a pomaly zabudli na to docela.“ 

„Lebo vari bol blázon,“ povie Štrngeľ, „aby hneď bol dal znať o nálezku, ešte 
by bol kráľ pýtal tretinu.“ 

„Mal ten už aj vtedy muchy, ako ich má i teraz,“ dosvedčil Rázvora; „tomu 
človek neprejde cez rozum, čo by sto hláv mal.“ 


„Celých dvanásť rokov pominulo, čo na miestisku Lipnického domu rástlo 
bodľačie a žíhľava: za tých dvanásť rokov on sa učil a vandroval a za celý ten čas 
žiaden z nás ho nevidel. Mohol byť asi dvadsaťdvaročný, keď navrátil sa z 
vandrovky, a tu začal stavať veľký dom: vzal štyroch tovaryšov do vyhne (do 
šmikne) a po celej dolnej zemi predávali furmani vedrá ním okúvané, všetkým 
okolným pánom on okúval koče, celej dedine on robil pluhy i brány: slovom kde 
aká kováčska robota zkrsla, tá sa uňho stavila. — Ľudia si zase šeptali o tisovej 
truhličke a o poklade: niektorým snívalo sa o zbojníkoch, ako nášmu súsedovi 
Štrngeľovi, druhým o zmokoch, ako Rázvorovi. Aj ja som počal mysleť na tisovú 
truhličku, lebo som na tieto moje uši počul, keď umierajúci otec hovoril: 
„ostatné nájdeš v tisovej truhličke!“ 

Predvčerom dal ma Lipnický zavolať k sebe. „Súsedko,“ rečie mi, „sadnite 
“a podal mi stolec. Ja si sadnem: „čo by ste, reku, radi, pán súsed?“ 

„Rád by som sa s vami poshovárať tak po súsedsky. — Ešte sa azda 
rozpamätáte na ten pre mňa smutný večer, keď som utratil otca. Okrem mňa, 
len vy ste boli svedkom jeho smrti a jeho slov: „tento dom a moje otcovské 
požehnanie nechávam tebe: ostatné nájdeš v tisovej truhličke,“ boly posledné 
slová môjho drahého otca. Ach, ešte cítim jeho stydnúce ústa na mojej tvári! — 
Vy ste slová jeho azda hore nebrali, ako ani ja, zvlášte keď som tisovej truhličky 
nikde nevidel a nikde nenašiel. Aj by som bol na to docela zabudol, keby som 
divným spôsobom nebol prišiel k tej truhličke. 

Môj dom zhorel — ako viete — a sám opustený prehfňal som sa tam v tom 
zhorenisku a vystieral som klince i druhé železivá na kameni vystrčenom z 
rozpuklého múru. V tom podá, vyvalí sa mi ten kameň a ja nájdem v múre 
tisovú truhličku. Plný nádeje bežím na záhumnie, aby ma ľudia nevideli, keď ju 
budem otvárať. Poobzerám sa ešte raz do okola a vrchnák zodvihnem — čože 
bolo vnej? Tu vidíte všetko, čo som našiel!“ 

A v tom mi podal starú, ale dobre zachovanú modlitebnú knižočku. 
Roztvorím ju: hneď na prvej strane stálo velikými červenými literami vytlačené: 
Modli sa a pracuj, a čo zarobíš, zavaruj! 

„Tak je toto ten poklad, o ktorom si ľudia rozprávajú, že ste ho našli v tisovej 
truhličke?“ pýtam sa so smiechom, ako by som mu nechcel veriť. 

„To je ten poklad!“ — odpovedal vážne. 

„To veru nezaslúžilo, že otec na smrteľnej posteli spomenul.“ 

„Že nezaslúžilo?“ pozrel mi prísne do očú. „A ja vám hovorím, že všetko, čo 
mám, je ovocím tohoto pokladu.“ 

„Neviem, ako by to mohlo byť?“ 

„Hneď vám to vysvetlím. Akonáhle som otvoril knižtičku, padly mi, ako aj 
vám, do očú litery: „Modli sa a pracuj a čo zarobíš, zavaruj.“ V tom okamžení 
som si pomyslel, že sú to posledné slová môjho otca. Srdce ma zabolelo a slzy 
ma zalialy: plakal som, dobre, že sa mi dačo nestalo. Keď som sa uspokojil, 
pozrel som znovu do knižky, prečítal som tie slová zase, a kto by bol za mnou 
stál, bol by počul, ako som skrúšene vykríknul: „Áno, budem sa modlievať, 
budem pracovať, budem varovať!“ — a sľub tento držal som verne až po dnes!“ 


« 


si! 


„Pán učiteľ, ktorý sa už tiež rozsýpa a na ktorého dobrodenia nikdy 
nezabudnem, dal ma do mesta k statočnému kováčovi za učňa.“ 

„Že prichytil som sa k remestu zchuti, o tom vám ani vraveť netreba: ale 
poviem v krátkosti, ako sa mi vodilo, ako mi Pán Boh aj k tomu dopomáhal, že 
som si mohol volačo zavarovať. — O nedlho, keď som sa trochu rozumel do 
kováčstva, dohotovili sme jeden koč. „Lipnický, zavolá na mňa majster, 
odvezieš s kočišom tento koč a donesieš peniaze.“ — Vyhodil som sa na kozlík a 
za hodinu boli sme na druhej dedine u jednoho pána. Pánovi ľúbila sa robota, 
účet o robote a nákladku na čo vyplatil nám do krajciara a na vyše toho vtisol 
mi do hrsti dvadsiatnik za posluhu. „Tu máš, hovorí, na pohár vína za tvoje 
ustávanie.“ — Druhý bol by bezpochyby urobil, ako pán povedal: ale mne prišlo 
na rozum, čo bolo v knižke modlitebnej napísané, — dvadsiatnik som zavaroval. 
Na druhý deň prišiel do výhne súsed s hodným kusom železa. „Nepotrebujem 
to, vraví, chlapče, kúp si ho trebárs ty, dám ti ho za dvadsiatnik.“ Ja som pozrel 
na majstra, či mi to dovolí. Majster sa usmial. „No, povedá, čože hľadíš? Ak máš 
peniaze, kúp si, môžeš z toho niekoľko párov čižiem podkovať.“ Nuž veru som ja 
to železo kúpil a ono stalo sa základom môjho majetku.“ 

„Večierkom, keď si už tovaryšia fajčili, alebo spali, s dovolením majstrovým 
podkúval som čižmy na svoju ruku a moja majetnosť zrástla pomaličky natoľko, 
že keď ma prepúšťali, vládal som nielen útrovy prepúšťanky statočne zaplatiť, 
ale na vyše toho vyčítal mi majster na ruku dvadsať tvrdých toliarov, bielych 
ako srieň. „Toto je,“ vraví, „tvoj statočne nadobudnutý majetok: usiluj sa tak aj 
ďalej, Pán Boh, ťa požehná!“ 

„S plačom lúčil som sa potom s mojím prvším dobrým majstrom a išiel som s 
bátôžkom na chrbáte a s palicou v ruke zkusovať svet. — Nejeden raz to bolo, čo 
ma i chuť vábila i kamaráti zvádzali to do krčmy, to ku kartám, to na iné veci a 
miesta, kde človek hriešne čas trávi, zdravie i peniaze nemilo Bohu utráca: ale 
poručenstvo otcovo ochránilo ma vždy. Bol som zvyknutý modliť sa ráno i večer, 
za každým mi teda do očú prišly slová: „Modli sa a pracuj a čo zarobíš, zavaruj.“ 

Tak teda aj na vandrovke verne zadržal som sľub svoj, vo dne robil som 
majstrovi, v noci dakedy aj do dvanástej — sebe. Zarobené peniaze odkladal 
som opatrne, až nasbieralo sa mi tisíc zlatých.“ 

„S týmto vrátil som sa do rodnej dedinky našej, začal som budovať výheň i 
dom. Skoro naučili sa ľudia ku mne s robotou a hrnú sa mi vždy noví 
objednávatelia, znak toho, že vyhotúvam robotu dobrú a nikoho nepretiahnem 
v cene. Takto rástlo a rastie i remeslo i hospodárstvo moje so dňa na deň pri 
zlatom poručenstve otcovskom.“ — 

„Taký to, hľa, bol poklad, súsedia moji drahí a dietky moje milé!“ dokončil 
Dobrôtka svoju rozprávku. 

Rázvora a Štrngeľ poškrabali sa poza uši. Ondrej pokýval, že to veru inak už 
ani byť nemôže: lebo že veru jeho gazda i s čeliadkou modlieva sa, pracuje a 
varuje. Deti okolo stola šeptaly si a sľubovaly: Aj my budeme sa modliť, aj my 
budeme pracovať, aj my budeme varovať! 


